Elena Bārkina
Elena Rona Bārkina (angļu: Ellen Rona Barkin; dzimusi 1954. gada 16. aprīlī) ir amerikāņu aktrise. Kļuvusi atpazīstama ar lomu Berija Levinsona komēdijdrāmā Diner (1982). 1980. gados atveidojusi galvenās lomas tādās zināmās filmās kā Tender Mercies (1983), The Adventures of Buckaroo Banzai Across the 8th Dimension (1984), The Big Easy (1986), Johnny Handsome (1989) un "Mīlas jūra" (1989). Par lomu Bleika Edvardsa filmā "Apmainīts" (Switch, 1991) Bārkinu nominēja Zelta globusa balvai kategorijā "Labākā aktrise mūziklā vai kinokomēdijā". Vēlāk piedalījusies tādās filmās kā "Vīru nepatikšanas" (Man Trouble, 1992), "Šī puiša dzīve" (1993), Bad Company (1995), Wild Bill (1995), "Līdzjutējs" (The Fan, 1995), "Bailes un naids Lasvegasā" (1998), "Neiedomājami skaista" (1999), Crime and Punishment in Suburbia (2000), Palindromes (2004), "Uzticies vīrietim" (2005), "Oušena velna ducis" (2007), Brooklyn's Finest (2009) un "Kurpnieks" (The Cobbler, 2014).